'n Beweerde pastoor in een van die plaaslike kerke in die Bosbokrand omgewing, Mpumalanga, sal na verwagting Woensdag in 'n plaaslike landdroshof verskyn op aanklag van huisroof.
Die 33-jarige pastoor is Dinsdag gearresteer, nadat hy vroeër die dag 'n huis beroof het.
Ondersoek het daarop gedui dat 'n 48-jarige vrou en haar 13-jarige kind van Collage View die oggend besig was om gereed te maak vir werk en skool, toe hulle deur 'n gewapende man in hul huis oorval is.
Die man het die ma en haar kind met kabelbinders vasgebind en die huis geplunder. Hy het in hul Toyota Avanza met verskeie huishoudelike goedere gevlug.
Tydens die polisieondersoek is die polisiebeamptes na 'n huis gelei, met behulp van 'n nasporingstelsel in die vrou se voertuig.
Die polisie het die gesteelde goedere in 'n huis in Violetbank gevind, maar daar was geen teken van die voertuig of die verdagte nie. Die beamptes het verdere inligting ontvang, dat die gesteelde goedere in die huis agtergelos is deur 'n bekende pastoor van die omgewing wat met 'n Toyota Avanza rondgery het.
Die voertuig is later in die Acornhoek omgewing gevind wat verlate sonder die sleutels agtergelaat is. Die polisie is na die verdagte se huis waar hulle die voertuig se sleutel in sy besit gevind het.
Die polisie het ook met verdere ondersoek beslag gelê op 'n speelgoedgeweer, wat moontlik tydens die huisroof gebruik is.